Din is-sena l-maltemp stennejnieh sal-aħħar ta' Ottubru. Iżda, mal-ewwel waħda li għamel ħalla effetti mhux mixtieqa tant li kellhom joħorġu bil-forza l-ħaddiema tad-Dipartiment tal-Protezzjoni Ċivili u dawk tad-Direttorat tat-Tindif li ssejħu fuq għadd kbir ta' każi differenti. Fost oħrajn il-lukanda Radisson ta' San Ġiljan kellha l-ħġieġ tas-sala ewlenija mifqugħ bil-konsegwenza li daħal ammont kbir ta' ilma. F'postijiet oħra kellu jitnaddaf ġebel li waqa' f'nofs tat-triq u ma naqsux il-każi fejn il-qawwa tal-ilma mexxiet karozzi li saritilhom ħsara kbira. Dan kollu wassal biex f'mument minnhom il-pulizija ħarġet avviż biex ikunu evitati ċerti żoni, bir-ritratti ta' dak li ġara jitkellmu waħedhom.